**Materská škola a školské prázdniny**

**Termíny školských prázdnin,** ktoré zverejňuje Ministerstvo školstva, vedy, výskumu a športu Slovenskej republiky každoročne v dokumente Pedagogicko-organizačné pokyny na príslušný školský rok, s výhľadom na nasledujúce 2 školské roky, **sa netýkajú prevádzky materských škôl.** Organizáciu školského roka upravuje vyhláška MŠ SR č. 231/2009 Z. z. o podrobnostiach o organizácii školského roka na základných školách, na stredných školách, na základných umeleckých školách, na praktických školách, na odborných učilištiach a na jazykových školách, ktorá sa na materské školy nevzťahuje.

Podrobnosti o organizácii výchovno-vzdelávacej činnosti a prevádzke materskej školy počas školských prázdnin ustanovuje § 2 ods. 6 vyhlášky č. 306/2008 Z. z. o materskej škole. **Prevádzka každej materskej školy** zaradenej v sieti škôl a školských zariadení Slovenskej republiky, bez ohľadu na jej zriaďovateľa, **sa v čase letných prázdnin** **prerušuje najmenej na tri týždne nepretržite**.

Školské prázdniny sú určené pre školy, okrem materských škôl. Z uvedeného dôvodu **materské školy nemôžu kopírovať školské prázdniny** tak, ako ich určuje vyššie citovaná vyhláška MŠ SR č. 231/2009 Z. z., ale **môžu** v priebehu školského roka, **pred jednotlivými školskými prázdninami zisťovať predbežný záujem zákonných zástupcov o dochádzku detí do materskej školy v tomto čase**. Táto možnosť vyplýva z potreby včas aktuálne reagovať (zmenou organizácie výchovno-vzdelávacej činnosti, rozsahom a spôsobom zabezpečenia stravovania, vykurovania atď.) na prípadný znížený záujem zákonných zástupcov o materskú školu v danom čase.

 O organizácii výchovno-vzdelávacej činnosti a prevádzke materskej školy počas školských prázdnin **rozhoduje riaditeľka v spolupráci so zriaďovateľom**, pričom rešpektuje oprávnené požiadavky zákonných zástupcov. Riaditeľka materskej školy s celodennou výchovou a vzdelávaním určuje čas prevádzky materskej školy po prerokovaní so zákonnými zástupcami a po súhlase so zriaďovateľom. Materská škola je určená rovnako pre všetky deti, bez ohľadu na to, či sú ich zákonní zástupcovia zamestnaní, alebo nie, ako aj bez ohľadu na to, či sú ich matky na materskej dovolenke s ďalším dieťaťom. **Dochádzka dieťaťa do materskej školy je celoročná, nemožno ju obmedzovať len na obdobie počas školského vyučovania**. Prevádzku materskej školy možno aj obmedziť, napr. na niekoľko dní v týždni, príp. z celodennej výchovy a vzdelávania na poldennú – napr. z dôvodu odstávky vody, elektrickej energie, atď. alebo prerušiť, napr. z dôvodu nedostatku detí sa prevádzka preruší na určité obdobie – niekoľko dní, 1 týždeň; 1 mesiac atď. V žiadnom právnom predpise nie je ustanovené, pri akom najnižšom počte detí, môže byť v prevádzke napr. minimálne jedna trieda materskej školy. Pri rozhodovaní o obmedzení, alebo prerušení prevádzky materskej školy sa musí prihliadať na oprávnené požiadavky zákonných zástupcov, ale tiež sa musia brať do úvahy aj špecifické podmienky konkrétnych materských škôl.

**Zakázať, alebo inak obmedziť dochádzku žiadneho dieťaťa do materskej školy počas školských prázdnin nie je možné**, a to ani dieťaťa, ktoré od nasledujúceho školského roka nastupuje na primárne vzdelávanie do základnej školy. Materská škola sa môže so zákonnými zástupcami dohodnúť, že v čase napr. letných prázdnin bude dieťa chodiť do materskej školy nie na celý deň, ale len na pol dňa, alebo nie každý deň, ale len niektoré dni v týždni. Obmedzenie dochádzky detí do materskej školy len na čas školského vyučovania by bolo zásahom do práv dieťaťa, ako aj do práv zákonného zástupcu ako občana.

 Je nevyhnutné, aby riaditeľ materskej školy dodržiaval princípy výchovy a vzdelávania stanovené v § 3 písm. c) a d) školského zákona, t. j. princíp rovnoprávnosti prístupu k výchove a vzdelávaniu so zohľadnením výchovno-vzdelávacích potrieb jednotlivca a jeho spoluzodpovednosti za svoje vzdelávanie a princíp zákazu všetkých foriem diskriminácie a obzvlášť segregácie.

 **O obmedzení alebo prerušení prevádzky materskej školy musí materská škola vopred a preukázateľne informovať zákonných zástupcov.** Vyhláška MŠ SR č. 306/2008 Z. z. o materskej škole v znení vyhlášky MŠ SR č. 308/2009 Z. z. (ďalej len „vyhláška o materskej škole“) taxatívne určuje, že cez letné prázdniny sa prevádzka materskej školy preruší najmenej na tri týždne z dôvodov: potreby dôkladného čistenia priestorov materskej školy, dezinfekcie prostredia a hračiek, ako aj -čerpania dovolenky zamestnancov. **Prerušenie alebo obmedzenie prevádzky materskej školy cez letné prázdniny je riaditeľ povinný oznámiť spravidla dva mesiace vopred.** Ak sa zákonní zástupcovia nedozvedia o čase a dĺžke prerušenia prevádzky materskej školy v čase letných prázdnin s dostatočným časovým predstihom, spôsobuje im to problémy so zabezpečovaním starostlivosti o dieťa. V miestach, kde je viac materských škôl jedného zriaďovateľa, sa počas prerušenia prevádzky materskej školy deti sústreďujú do niektorej z nich (materské školy sa spravidla každý rok striedajú). Žiadny právny predpis neustanovuje riaditeľovi materskej školy povinnosť poskytnúť zákonným zástupcom „náhradnú materskú školu“ toho istého zriaďovateľa na celý čas prerušenia prevádzky materskej školy, ktorú dieťa inak navštevuje.

 Poznámka: V prípade, ak má zákonný zástupca dieťaťa v čase prerušenia prevádzky materskej školy počas letných mesiacov, do ktorej je inak jeho dieťa prijaté, záujem o „návštevu“ materskej školy iného zriaďovateľa, môže sa tak diať, ale len na základe žiadosti o prijatie na predprimárne vzdelávanie spolu s potvrdením o zdravotnom stave dieťaťa a s vydaným rozhodnutím o prijatí na čas od DD. MM. RRRR do DD. MM. RRRR. Prijatím dieťaťa na takýto konkrétny čas do inej materskej školy nijako nie je dotknuté jeho prijatie v tej „kmeňovej“ materskej škole, ktorú inak riadne navštevuje.

**Spracovala dňa 06.08.2018:** PhDr. Edita Svocáková, Školský úrad Spišská Belá, podľa dokumentu, ktorý schválilo Ministerstva školstva, vedy, výskumu a športu SR pod číslom 2016-16696/24180:1-10A0

Podrobnosti dostupné na : https://www.minedu.sk/data/files/6227\_ms\_prazdniny.pdf